ທ່ານນາງປະທານສະພາແຫ່ງຊາດ ຫງວຽນທິກິມເງິນ ຕ້ອນຮັບ ທ່ານເລຂາຄະນະກໍາມະການກວດກາວິໄນ ສູນກາງພັກກອມມູນິດຈີນ ຈາວເລືອຈີ
(VOVWORLD) -ຕອນບ່າຍວັນທີ 26 ກັນຍາ, ຢູ່ສໍານັກງານສະພາແຫ່ງຊາດຫວຽດນາມ, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງິນ ໄດ້ມີການຕ້ອນຮັບທ່ານເລຂາຄະນະກໍາມະການກວດກາວິໄນ ສູນກາງພັກກອມມູນິດຈີນ ຈາວເລືອຈີ.
ນະທີ່ນີ້, ທ່ານນາງປະທານສະພາແຫ່່ງຊາດ ຫງວຽນທິກິມເງິນ ໄດ້ສະແດງຄວາມຂອບອົກຂອບໃຈມາຍັງການນໍາພັກ ແລະ ລັດ ຈີນ ທີ່ໄດ້ສົ່ງສານແບ່ງເບົາຄວາມເສົ້າສະຫຼົດໃຈ ແລະ ແຕ່ງຕັ້ງຄະນະຜູ້ແທນພັກກອມມູນິດ ຈີນ ມາໄວ້ອາໄລທ່ານປະທານປະເທດຫວຽດນາມ ເຈິ່ນດ້າຍກວາງ. ທ່ານນາງປະທານສະພາແຫ່່ງຊາດ ຫງວຽນທິກິມເງິນ ຢັ້ງຢືນວ່າ ພັກ, ລັດ ຫວຽດນາມ ຍາມໃດກໍຖືເປັນສໍາຄັນ ແລະ ມີຄວາມປາດຖະໜາຢາກປັບປຸງການພົວພັນຄູ່ຮ່ວມມືຍຸດທະສາດຮອບດ້ານກັບ ຈີນ; ພ້ອມທັງເນັ້ນໜັກວ່າ, ສອງປະເທດມີການພົວພັນມິດຕະພາບທີ່ເປັນມູນເຊື້ອ ແລະ ພ້ອມກັນມຸ່ງໄປເຖິງການປ່ຽນແປງໃໝ່, ເຊື່ອມໂຍງ, ປະຕິຮູບການເປີດປະຕູ ແລະ ແບ່ງປັນຜົນປະໂຫຍດລວມ.
ທ່ານນາງປະທານສະພາແຫ່ງຊາດ ຫງວຽນທິກິມເງິນ ສະເໜີໃຫ້ສອງຝ່າຍປະຕິບັດບັນດາຄວາມຮັບຮູ້ລວມຂອງການນໍາສອງພັກ, ສອງລັດ ແລະ ບັນດາຂໍ້ຕົກລົງທີ່ບັນລຸໄດ້ ໃຫ້ຄົບຖ້ວນ ແລະ ເຂັ້ມງວດ, ແກ້ໄຂຄວາມບໍ່ລົງລອຍກັນຢູ່ເຂດທະເລໃຫ້ສົມເຫດສົມຜົນ, ເພີ່ມທະວີການພົວພັນມິດຕະພາບລະຫວ່າງປະຊາຊົນສອງປະເທດ; ມານະພະຍາຍາມປັບປຸງ ແລະ ເພີ່ມທະວີການພົວພັນລະຫວ່າງຫວຽດນາມ - ຈີນ ພັດທະນາຢ່າງຕັ້ງໜ້າ, ປອດໄສ ແລະ ໝັ້ນຄົງຍາວນານ ຢ່າງບໍ່ຢຸດຢັ້ງ.
ທີ່ການຕ້ອນຮັບ, ທ່ານເລຂາຄະນະກໍາມະການກວດກາວິໄນ ສູນກາງພັກກອມມູນິດຈີນ ຈາວເລືອຈີ ຢັ້ງຢືນວ່າ ພັກ, ລັດ ແລະ ປະຊາຊົນຈີນ ຖືການພົວພັນກັບຫວຽດນາມເປັນສໍາຄັນທີ່ສຸດ; ພ້ອມທັງປາດຖະໜາວ່າ ສອງຝ່າຍຈະເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ,ແລກປ່ຽນຍຸດທະສາດ;ປາດຖະໜາຢາກໃຫ້ສະພາແຫ່ງຊາດສອງປະເທດ ສືບຕໍ່ຍູ້ແຮງການພົວພັນແລກປ່ຽນ ແລະ ຮ່ວມມືກັນຢ່າງແທດຈິງ ນໍາການພົວພັນລະຫວ່າງສອງພັກ, ສອງລັດ ພັດທະນາຂຶ້ນສູ່ລະດັບສູງໃໝ່.